นายกรัฐมนตรี เปิดมหกรรมผ้าไทย 2561 ไหมไทยสู่เส้นทางโลก ครั้งที่ 8 ยกระดับผ้าไหมไทยสร้างมูลค่าสู่ระดับโลก
นายกรัฐมนตรี เปิดมหกรรมผ้าไทย 2561 ไหมไทยสู่เส้นทางโลก ครั้งที่ 8 ยกระดับผ้าไหมไทยสร้างมูลค่าสู่ระดับโลก

พลเอก ประยุทธ์ จันทร์โอชา นายกรัฐมนตรี พร้อมด้วยนางนราพร จันทร์โอชา ภริยา เป็นประธานในพิธีเปิดมหกรรมผ้าไทย 2561 ไหมไทยสู่เส้นทางโลก ครั้งที่ 8 ณ บางกอกคอนเวนชั่นเซ็นเตอร์ โรงแรมเซ็นทาราแกรนด์แอทเซ็นทรัลเวิลด์ กทม. โดยงานดังกล่าวจัดขึ้นเพื่อเทิดพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ที่ทรงมีพระวิริยะอุตสาหะในการรักษา ต่อยอดคิดค้นวิจัยและพัฒนา ตลอดจนส่งเสริมให้ผ้าไทยก้าวสู่การเป็นสิ่งทอระดับสากล 
ปีนี้เป็นปีที่ 8 และนับเป็นครั้งแรกที่จะยกระดับการจัดโครงการ โดยได้มีการส่งผ้าไหมไทยไปยังประเทศต่างๆ ทั่วโลก เพื่อให้นักออกแบบร่วมกันตัดเย็บผ้าไหมไทยให้เป็นเครื่องแต่งกายและในปีนี้มีประเทศที่เข้าร่วมงานถึง 48 ประเทศ 
นายกรัฐมนตรี กล่าวว่าเป็นที่ทราบกันดีว่าผ้าไหมไทยถือเป็นมรดกอันล้ำค่าของประเทศ เป็นงานฝีมือที่ต้องใช้ภูมิปัญญาและความประณีตบรรจงในการทอ นับเป็นความโชคดีและเป็นความภาคภูมิใจของคนไทย ที่สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ทรงสนพระทัยและตระหนักถึงการนำวิถีชีวิต ศิลปวัฒนธรรมและภูมิปัญญาท้องถิ่นมาสร้างงาน สร้างอาชีพและสร้างผลิตภัณฑ์ ให้เป็นเอกลักษณ์ที่ก่อให้เกิดคุณค่าทางสังคมและนำมาซึ่งรายได้สู่ครอบครัวและชุมชน
โดยภายหลังพิธีเปิดและการแสดงแฟชั่นโชว์ นายจิมมี่ ชู แฟชั่นดีไซเนอร์ชื่อดังจากประเทศมาเลเซีย ได้มอบรองเท้าเบอร์ 7 ที่ออกแบบโดยการนำผ้าไหมไทยไปตัดเย็บ ให้กับท่านผู้หญิงจรุงจิตต์ ทีขะระ ผู้แทนพระองค์ เพื่อนำไปจัดแสดงไว้ที่พิพิธภัณฑ์ผ้าในสมเด็จพระนางเจ้าสิริกิติ์ พระบรมราชินีนาถ ในพระบรมมหาราชวัง